Eftir að hafa lokið fyrsta fjármögnunarfasa Reboot Hack í byrjun september komumst við að því að jarðvegurinn er grýttari en við höfðum talið . Aðsend mynd Eftir að ég varð atvinnulaus í sumar sótti ég ekki um önnur störf . Í sumar þurfti ég að segja starfinu mínu upp þar sem ekki voru nægir peningar í verkefninu til að borga mér laun . Það fyrsta sem ég gerði var að meta stöðuna og reyna komast að því hvað mig langaði að gera – vegna þess að ekkert fyrirtæki kallaði til mín . Í staðinn ákvað ég að vinna að verkefninu RebootHack sem ég hafði stofnaði ári áður ásamt skólasystrum mínum . RebootHack er hakkaþon fyrir háskólanema en hakkaþon er nýsköpunarkeppni sem fer fram á 24 tímum þar sem fyrirfram ákveðnar áskoranir frá íslenskum fyrirtækjum eru lagðar fyrir sem þátttakendur þurfa svo að þróa og að lokum kynna hugmyndir sínar að lausnum . Eftir að hafa lokið fyrsta fjármögnunarfasa RebootHack í byrjun september komumst við að því að jarðvegurinn er grýttari en við höfðum talið og mér ljóst að ég gæti ekki fengið greitt fyrir vinnuna mín hjá RebootHack . Ég opnaði því fyrir það að taka að mér aukaverkefni til að halda mér uppi . Fyrsta verkefnið sem ég tók að mér var í gegnum fyrri samstarfsaðila RebootHack 2019 . Verkefnið fólst í því að vera ráðgjafi við framkvæmd hakkaþons á vegum Snjallborgarinnar , verkefnis á vegum Reykjavíkurborgar . Þar gat ég nýtt þá þekkingu og færni sem ég hef öðlast í gegnum störf mín við hakkaþon ásamt færni minni í samskiptum og viðburðastjórnun . Það fréttist út og stuttu seinna fékk ég annað hakkaþons verkefni í hendurnar en í það skipti var mér falið að sjá um alla framkvæmd hakkaþonsins . Þegar leið á það verkefni kom í ljós að ekki var til nægt fjármagn ásamt því að ekki var nægjanlegur tími til stefnu til þess að klára allt sem þurfti . Því var ákveðið að hætta við framkvæmdina . Þá sömu viku kom upp í hendurnar á mér annað hakkaþon – í þetta skipti fyrir Tónlistarborgina Reykjavík en hakkaþonið fór fram undir leiðsögn MITBootcamps sem byggir á hugmyndafræði frá sérfræðingum við MIT-háskólann og einblínir á hvernig á að leiða hópa í hugmyndavinnu . Starf mitt síðustu mánuði hefur því þróast í það að vera hakkaþonráðgjafi , sem er blanda af verkefnastjórnun , viðburðastjórnun , markaðsstörfum og almannatengslum . Þegar ég var yngri dreymdi mig alltaf um að vinna við eitthvað sem hafði ekki enn verið fundið upp . Ef þú hefur áhuga á því að halda hakkaþon , kynnast hugmyndafræðinni betur eða taka þátt í RebootHack ekki hika við að hafa samband . Höfundur er framkvæmdastjóri hjá RebootHack .